A Bizottság 401/86/EGK rendelete
(1986. február 21.)
a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítés nyújtásának részletes szabályai megállapításáról
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1018/84/EGK [1] rendelettel módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 12. cikke (2) bekezdésére,
mivel a legutóbb az 1982/85/EGK [3] rendelettel módosított, a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítés nyújtásának általános szabályairól, valamint az e visszatérítések összegének megállapítására szolgáló szempontokról szóló, 1980. november 11-i 3035/80/EGK bizottsági rendelet [4] úgy rendelkezik, hogy a közös vámtarifa 19.03 vámtarifaszáma alá tartozó árucikkek kivitele utáni visszatérítés mértéke az export célországa szerint különböző lehet; és mivel 1985. július 19. és november 1. között a szóban forgó árucikkekre más visszatérítési mérték vonatkozott az Egyesült Államokba vagy Kanadába történő export esetén, mint más tagsággal nem rendelkező ország esetén; mivel Kanadát ez az intézkedés az Egyesült Államokkal fennálló különleges kereskedelmi kapcsolatai folytán érintette; mivel a behozatali feltételeket az Egyesült Államokban 1985. november 1-jén oly mértékben módosították, hogy az indokolttá teszi a tisztességes versenyfeltételek visszaállítását e két, tagsággal nem rendelkező országba exportálók számára az 1985. november 1-je után fogyasztási célra forgalomba hozott exportált árucikkek esetén;
mivel az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) Azon árucikkek esetében, amelyek a közös vámtarifa 19.03 vámtarifaszáma alá tartoznak, s amelyeket 1985. november 1-je után bocsátottak fogyasztásra az Egyesült Államokban vagy Kanadában, és amelyekre az export-visszatérítést 1985. július 19. és október 31. között előzetesen rögzítették, az erről szóló igazolásra vonatkozó kérelem benyújtásának napján érvényben lévő, az egyéb tagsággal nem rendelkező országok esetén alkalmazandó visszatérítési mértéket kell alkalmazni.
(2) Azon árucikkek esetében, amelyek a közös vámtarifa 19.03 vámtarifaszáma alá tartoznak, amelyeket 1985. november 1-je után bocsátottak forgalomba az Egyesült Államokban vagy Kanadában, és amelyekre az export-visszatérítést nem rögzítették előzetesen, az egyéb tagsággal nem rendelkező országok esetén alkalmazandó, az árucikkek kivitele napján érvényben lévő visszatérítési mértéket kell alkalmazni.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1985. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1986. február 21-én.